© Röhrig Géza, 2025

© Jelenkor Kiadó, Budapest, 2025

Minden jog fenntartva

Szerzőfotó © Juhász Éva

Felelős kiadó Nagy Boglárka

A Jelenkor Kiadó a Libri Könyvkiadó Kft. imprintje

Felelős szerkesztő Nagy Boglárka

A szöveget gondozta Szenderák Bence

Műszaki szerkesztő Széplaki Gyöngyi

Borítótervező Máthé Hanga

Az elektronikus verziót az eKönyv Magyarország Kft. készítette

www.ekonyv.hu

ISBN 978-963-518-472-9

TARTALOM

semmike nem remél

semmike nyafog

semmike balladája

semmike ésapára gondol

semmike megint ésapára gondol

semmike öt

semmike hat

semmike kilenc

semmike bosszúfantáziája

semmike tíz

semmike tizenegy

semmike anyák napi köszöntője

semmikének látogatója érkezik

semmike megszökik

semmike kilép az örökbefogadásból

semmike ésapát kérleli

semmike tizennyolc

semmike húsz

semmike csángónak képzeli magát

semmike szipuzik

semmike túristvándiban

semmike amarillhoz

semmike verseit nem közli egy folyóirat

semmike boldog

semmike a kórházból kilépve az Úrhoz

semmike szomorú

semmike fáj

semmike negyven

semmike fohásza

semmike-blues

semmike verse házassági évfordulójára

semmike szakít

semmike a dzsuvából

semmike válik

semmike társtalan

semmike látogat

semmike átokhínárba bogozódik

semmike megtér

semmike auschwitzban

semmikét felszarvazzák

semmikét otthagyják

semmike hálás

semmike hite

semmike mesterre vágyik

semmike hatvan

semmike bűnös

semmike ex librise

semmike öregszik

semmike összebútorozik groszmann bellával

semmike szíve amarillé

semmike búcsúzik

semmike a halálos ágyán

semmike exitál

semmike sírfelirata

Bari Károlynak

SEMMIKE NEM REMÉL

a remény svédasztalára hánytam

magam neki még hányszor alázzam?

a remény kuporgatásából elég

én tiszta szívből gyűlölöm a reményt

miért tartanám meg azt ki abortált engem?

én már nem hagyom hogy a remény átverjen

mint első kaszás elől a fürjek

iszkoljanak a reménybe hülyültek

mondd miért hoztál halálra te kretén?

minden ízemben gyűlöllek remény

guggolva se fértem az életembe soha

és most már tudom te voltál az oka

iszkoljanak hát a reménybe hülyültek

a szent idióták a lóvá tett hűek

tűnj el fossz el te repedtsarkú céda

másé vagyok nem bűvöd martaléka

több járatot nem rágsz a szívembe remény

tűfogakkal fészket furkáló kisegér

vagy azt hiszed tán az összes ember sámson

vak akit kedvedre rángathasz egy láncon?

földiekkel játszó égi tünemény

kussolj már hisz úgysem leszel a zeném

csárdásozhat rád az egész világ de nem én

meggyújtom a légypapírod hamvadj el remény

SEMMIKE NYAFOG

nem születtem senkiének

ebből gerjedt ennyi ének

bárkiének születtem volt

halkabb lennék halk mint a hold

szirti sasként boldog volnék

messze de volna otthon még

itt mint egy kis lapos szappan

a kád falára tapadtam

kinek mondjam ki figyel rám

ki marasztal e planétán

zárva kapu csukva ablak

senki még csak meg sem hallgat

elmondanám a virágnak

ám az megmondja az ágnak

elmondanám én az ágnak

ám az megmondja a fának

elmondanám hát a fának

ám az elszólja anyámnak

azt pedig úgy nem szeretném

akkor inkább szenvedjek én

SEMMIKE BALLADÁJA

mi ütött beléd?

ezé kutattá föl?

hogy a fejem leordícsd?

hogy az uccán rám törj?

kezdd újra

de most rendesen

mindent elmondok

hajjak meg ha nem

üjjünk egy padra

essünk túl rajta

asztán coki

te jobbra én balra

elmondom

hisz nagy vagy mán a titkot

esküszöm a szent

szűzre hogy így vót

vízé mentem

sehol meg se álltam

uram az okos

otthagyott a házban

belépve röktön

láttam kicseréltek

más vót az arcod

a szájad a térded

ríttá te is

hangom se kívántad

lökté rúgtá

a tejem kihánytad

mit tettem vóna?

nem én szültelek

másé vót a séród

másé a kis kezed

a bába vágott

egy mogyoróvesszőt

'éjjel a parton

ezzel kenegezsd őt'

'arra előgyün

a nádasból az annya

előgyün s a lajcsit

egybő visszaaggya'

vajákos nő volt

eszelős szemekkel

bármit mondott

megtette az ember

nyeltem a törkölyt

a békaugatásban

tízezer varangy

közepette álltam

'vetkőztezsd le

ájj terpeszbe

és üzsd ahogy bírod

az Isten a bíród'

féltem rád sózni

a bába megintett

a te szemedbe

sose tekincsek

nyeltem a törkölyt

a békaugatásban

tízezer varangy

közepette álltam

ő csak unszolt

'gondojj lajcsikára

nem ő álmod

lekszebbik virága?

vagy ni gondojj erre

még a nevit se tudod

anya köll ennek is

üssed mán te bolond'

nyeltem a törkölyt

a suháng a kezemben

tízezer varangy

visszhangzik énbennem

'ne féjj bánod majd

hogy ilyen ócska vótá

ezzel itt mongyad

kinek kellesz mos má'

'nincs idő

az ég szerelmére

üssed vagy mennyünk

ne nézz a szemébe'

'ha nem kezded ütni

minden te lelkeddel

a fijad fog erzsi

elátkozni eccer'

süllyett a hold

a rigók ébredtek

eccer csak látom

csuromvér a tested

csoda hogy élté

a bába mint a kámfor

többé sosem

látta a cigánysor

'erre gyün elő

meglázsd a fijaddal'

eszt szajkószta

de nem gyütt csak a hajnal

gyerek vótam

tizenhárom

eriggy szépen

Isten álgyon

vigyé körtét

s ne haraguggy

lesz ez jobb is

hosszú az út